SONIC วิ่งต่อ 8% ทำ “ออลไทม์ไฮ” โบรกฯเคาะเป้า 2.50 บ. ลุ้นโชว์กำไรปี 63 สูงสุดรอบ 4 ปี
SONIC วิ่งต่อ 8% ทำ "ออลไทม์ไฮ" โบรกฯเคาะเป้า 2.50 บ. ลุ้นโชว์กำไรปี 63 สูงสุดรอบ 4 ปี
4 ก.พ. 2564

ผู้สื่อข่าวรายงานว่า ราคาหุ้น บริษัท โซนิค อินเตอร์เฟรท จำกัด (มหาชน) หรือ SONIC ณ เวลา 15.48 น. อยู่ที่ระดับ 1.98 บาท บวก 0.14 บาท หรือ 7.61% สูงสุดที่ระดับ 1.99 บาท ต่ำสุดที่ระดับ 1.87 บาท ด้วยมูลค่าการซื้อขาย 82.25 ล้านบาท โดยราคาหุ้นปรับตัวขึ้นทำจุดสูงสุดใหม่ นับตั้งแต่เข้าซื้อขายในตลาดฯ

ด้านบล.ฟินันเซีย ไซรัส ระบุในบทวิเคราะห์ คาดการณ์กำไรไตรมาส 4/63 ของ SONIC เติบโต 45% จากไตรมาสก่อน, เติบโต 26% จากช่วงเดียวกันของปีก่อน สูงสุดในรอบกว่า 4 ปี จากค่าระวางเรือและสายการบินที่พุ่งสูงขึ้น และคาดกำไรทั้งปี 2563 เพิ่มขึ้น 4% จากปีก่อน ทั้งที่ถูกกระทบหนักจาก COVID-19 พร้อมคาดกำไรปี 2564-65 โตเฉลี่ย 16% CAGR สูงกว่า 4 ปีที่ผ่านมาที่โต 2% CAGR จากการฟื้นตัวของการค้าในอาเซียนและการเติบโตของ E-Commerce ประเมินราคาเป้าหมาย 2.50 บาท แนะนำ “ซื้อ”
ขณะที่ บล.โกลเบล็ก ระบุในบทวิเคราะห์ คาดแนวโน้มรายได้รวม ของ SONIC จะเติบโตสู่ 1,506 ล้านบาท เพิ่มขึ้น 20% จากปีก่อน เติบโตตามภาคการส่งออกที่เห็นทิศทางการฟื้นตัวหลังผ่านพ้นช่วง Lockdown ประกอบกับทั่วโลกเริ่มฉีดวัคซีนส่งผลให้สถานการณ์ COVID-19 บรรเทาลง ทั้งนี้ ประมาณกำไรสุทธิต่อหุ้นปี 64 ราว 0.12 บาท/หุ้น คำนวณได้ราคาเหมาะสมที่ 2.46 บาท ซึ่งมี Upside จากราคาปัจจุบัน จึงเริ่มต้นด้วยคำแนะนำ “ซื้อ”
 
 